Nariadenie Európskeho parlamentu a Rady (ES) č. 1991/2002
z 8. októbra 2002,
ktorým sa mení a dopĺňa nariadenie Rady (ES) č. 577/98 o organizovaní výberového zisťovania pracovných síl v spoločenstve
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 285 ods. (1),
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom stanoveným v článku 251 Zmluvy [3],
keďže:
(1) Nariadenie Rady (ES) č. 577/98 [4] stanovuje základné ustanovenia pre výberové zisťovanie pracovných síl určené na poskytnutie porovnateľných štatistických informácií o úrovni, modeloch a trendoch zamestnanosti a nezamestnanosti v členských štátoch.
(2) Promptné vykonanie kontinuálneho výberového zisťovania pracovných síl požadovaného nariadením ES č. 577/98 všetkými členskými štátmi sa považovalo za prioritnú akciu v Akčnom pláne pre štatistické požiadavky EMU schválenom Radou 19. januára 2001.
(3) Uplynul dostatočný čas od nadobudnutia účinnosti nariadenia (ES) č. 577/98, aby sa umožnilo všetkým členským štátom vykonať dojednania a plniť záväzky potrebné na úplné uplatnenie tohto nariadenia. Nie však všetky členské štáty realizovali tieto dojednania a záväzky. Preto výnimka, ktorá umožňuje členským štátom, aby sa obmedzili na ročné zisťovanie, by mala podliehať časovej lehote.
(4) Opatrenia potrebné na vykonanie nariadenia (ES) č. 577/98 by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy na vykonávanie vykonávajúcich právomocí delegovaných na Komisiu [5].
(5) Nariadenie (ES) č. 577/98 by sa preto malo v súlade s tým zmeniť a doplniť.
(6) S Výborom pre štatistický program založeným rozhodnutím Rady 89/382/EHS, Euratom [6] sa v súlade s článkom 3 tohto rozhodnutia uskutočnila porada,
PRIJALI TOTO NARIADENIE:
Článok 1
Nariadenie Rady (ES) č. 577/98 sa týmto mení a dopĺňa takto:
1. v článku 1, druhý odsek sa nahrádza takto:
"Zisťovanie je kontinuálnym zisťovaním poskytujúcim štvrťročné a ročné výsledky; počas prechodného obdobia nepresahujúceho rok 2002 však členské štáty, ktoré nie sú schopné vykonať kontinuálne zisťovanie, vykonajú namiesto neho ročné zisťovanie, ktoré sa má konať na jar.
Formou výnimky sa prechodné obdobie rozšíri
a) do roku 2003 pre Taliansko,
b) do roku 2004 pre Nemecko s podmienkou, že Nemecko poskytne štvrťročné náhradné odhady pre hlavné agregáty výberového zisťovania pracovných síl, ako aj odhady ročných priemerov pre niektoré špecifické agregáty výberového zisťovania pracovných síl."
2. Článok 8 sa nahrádza takto:
"Článok 8
Postup
1. Komisii pomáha Výbor pre štatistický program založený podľa článku 1 rozhodnutia Rady č. 89/382/EHS, Euratom [7].
2. Kde sa odvoláva na tento odsek, platia články 5 a 7 rozhodnutia 1999/468/ES [8] so zreteľom na ustanovenia článku 8.
Obdobie stanovené v článku 5 (6) rozhodnutia 1999/468/ES sa stanoví na tri mesiace.
3. Výbor prijme svoj rokovací poriadok."
Článok 2
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo aplikovateľné vo všetkých členských štátoch.
V Luxemburgu 8. októbra 2002